ผอ.ผังเมือง ชนกระบะ ใส่ปั๊ม-ไฟท่วม
เจ็บเล็กน้อย ตร.ยังไม่ฟันฝ่าย ถูก-ผิด รอสอบเพิ่ม,ผอ.กองสำรวจและแผนที่ สำนักผังเมือง กรุงเทพมหานคร ควบมิวเซเว่นชนท้ายรถกระบะหน้าปั๊ม ปตท.บนถนนรามคำแหง ก่อนเสียหลักอัดต้นไม้และเสาไฟริมถนนพังยับ ส่วนรถกระบะคู่กรณีพุ่งเข้าปั๊มชนหัวจ่ายน้ำมันไฟลุกท่วมต้องใช้โฟมสกัดวุ่น ขณะที่เด็กปั๊มโดนไฟลวกเจ็บ 1 คน ส่วนคนในรถกระบะ 2 คน รวมทั้ง ผอ.คนขับมิวเซเว่น เจ็บเล็กน้อย แต่ทั้ง 2 ฝ่ายให้การไม่ตรงกัน ตำรวจรอตรวจสอบภาพจากกล้องวงจรปิดหาสาเหตุที่แท้จริง,เหตุระทึกครั้งนี้เปิดเผยขึ้นเมื่อเวลา 01.30 น. วันที่ 28 ก.ค. ร.ต.ท.กอบโชค พันธ์แก้ว รอง สว. (สอบสวน) สน.มีนบุรี รับแจ้งเหตุรถยนต์ชนกันแล้วเสียหลักพุ่งเข้าชนหัวจ่ายน้ำมัน ในปั๊มน้ำมันริมถนนจนเกิดเพลิงลุกไหม้ ภายในปั๊มน้ำมัน ปตท. สาขาสุขาภิบาล 3 ถนนรามคำแหง แขวงและเขตมีนบุรี กทม. ไปตรวจสอบพร้อมเจ้าหน้าที่มูลนิธิร่วมกตัญญู มูลนิธิร่มไทร และรถน้ำดับเพลิงจากสำนักป้องกันและบรรเทาสาธารณภัย กรุงเทพมหานคร,ที่เกิดเหตุเป็นปั๊มน้ำมัน ปตท.ขนาดใหญ่ มีตู้จ่ายน้ำมันทั้งหมด 4 ตู้ ตรงตู้จ่ายที่ 2 พบรถกระบะยี่ห้ออีซูซุ สีบรอนซ์ทอง ทะเบียน ศน 2154 กรุงเทพมหานคร พุ่งชนตู้จ่ายน้ำมันจนไฟลุกท่วมตู้ และลุกลามขึ้นฝ้าเพดานอย่างรวดเร็ว เจ้าหน้าที่เร่งใช้โฟมฉีดสกัด เพราะเกรงว่าไฟจะลามไปยังตู้จ่ายน้ำมันอื่นๆ ใช้เวลาประมาณ 20 นาทีเพลิงสงบ,จากเหตุการณ์ที่เกิดขึ้น มีพนักงานเติมน้ำมันบาดเจ็บ 1 คน คือนายศิวกร แย้มกมล อายุ 22 ปี ถูกไฟลวกบริเวณแขน ศีรษะถูกกระแทกได้รับบาดเจ็บ ส่วนคนภายในรถกระบะ คือนายปิยะพงศ์ ตาดี อายุ 24 ปี คนขับ ทำงานเป็นเซลล์ขายอุปกรณ์ช่างและนายกษิบดินทร์ ทองสุข อายุ 19 ปี บาดเจ็บเล็กน้อย ทั้งหมดนำตัวส่ง รพ.ใกล้เคียง ส่วนที่บริเวณฟุตปาทหน้าปั๊มน้ำมัน พบรถยี่ห้ออีซูซุ รุ่นมิวเซเว่น สีขาว ทะเบียน สฉ 9228 กรุงเทพมหานคร ในสภาพชนติดอยู่กับต้นไม้ และเสาไฟฟ้าริมถนน สภาพด้านขวาของรถพังยับ พบนายถิ่น หงษ์ทอง อายุ 56 ปี ผู้อำนวยการกองสำรวจและแผนที่ สำนักผังเมือง กรุงเทพมหานคร เป็นคนขับ ยืนอยู่ด้วยความตกใจและมีท่าทีมึนงง เจ้าหน้าที่นำส่งโรงพยาบาลเช่นกัน,สอบสวนพยานที่เห็นเหตุการณ์ เป็นพนักงานร้านสะดวกซื้อจิฟฟี่ให้การว่า ขณะบริการลูกค้าหน้าแคชเชียร์ ได้ยินเสียงรถชนกันดังสนั่น เมื่อหันไปตามเสียงเห็นรถกระบะมีไฟลุกบริเวณหน้ารถพุ่งชนกับตู้จ่ายน้ำมันจนตู้จ่ายน้ำมันเกิดไฟลุกไหม้ ได้รีบวิ่งไปช่วยเด็กปั๊มที่ถูกไฟลวกบริเวณแขน ส่วนคนในรถกระบะ 2 คน พากันตะเกียกตะกายวิ่งหนีออกมา จากนั้นเริ่มมีเสียงระเบิดดังขึ้นหลายครั้ง รีบแจ้งเจ้าหน้าที่มาช่วยเหลือ,ด้านนายกษิบดินทร์ให้การว่า นั่งรถกลับบ้านพร้อมนายปิยะพงศ์ ลูกพี่ลูกน้องที่เป็นคนขับ โดยรถกระบะตนอยู่เลนซ้าย รถอีซูซุ มิวเซเว่น อยู่เลนขวา แต่จู่ๆรถคันดังกล่าววิ่งมาชนท้ายรถตนอย่างแรง จนเสียหลักไปชนกำแพงแล้วพุ่งเข้าไปชนหัวจ่ายน้ำมันในปั๊มดังกล่าว,อย่างไรก็ตาม หลังเกิดเหตุ เจ้าหน้าที่ใช้ผ้าใบพลาสติกสีฟ้า-ขาว สูงประมาณ 2 เมตร กั้นพื้นที่ทางเข้าปั๊ม มีข้อความระบุเป็นเขตอันตรายห้ามเข้า นอกจากนี้ ยังมีเจ้าหน้าที่จากการไฟฟ้านครหลวง เขตมีนบุรีได้เข้ามาซ่อมแซมเสาไฟฟ้าที่ได้รับความเสียหายจากอุบัติเหตุในครั้งนี้อีกด้วย,ด้าน พ.ต.ท.ถาวร สายมณี รอง ผกก.(สอบสวน) สน.มีนบุรี เปิดเผยในเวลาต่อมาว่า เบื้องต้นคู่กรณีทั้ง 2 ฝ่ายที่มีอาการบาดเจ็บแต่ยังพอให้การได้ พูดไม่ตรงกัน พนักงานสอบสวนอยู่ระหว่างตรวจสอบกล้องวงจรปิดในบริเวณที่เกิดเหตุหาสาเหตุที่แท้จริงอีกครั้ง ในชั้นนี้ยังไม่แจ้งข้อกล่าวหากับบุคคลใด ทั้งนี้ไม่พบว่าคนขับรถทั้ง 2 ฝ่าย มีปริมาณแอลกอฮอล์ในร่างกายแต่อย่างใดด้วย
ผอ.กองสำรวจและแผนที่ สำนักผังเมือง กรุงเทพมหานคร ควบมิวเซเว่นชนท้ายรถกระบะหน้าปั๊ม ปตท.บนถนนรามคำแหง ก่อนเสียหลักอัดต้นไม้และเสาไฟริมถนนพังยับ ส่วนรถกระบะคู่กรณีพุ่งเข้าปั๊มชนหัวจ่ายน้ำมัน
รถชน,ชนปั๊มน้ำมัน,ผอ.สำนักผังเมือง,ชนไฟลุก,ข่าวหน้า1